રાજ્યમાં વિધાનસભાની ચૂંટણી પહેલાં ટેકાના ભાવે મગફળીની ખરીદીમાં ગેરરીતિના આરોપ સાથે કોંગ્રેસ રાજ્યવ્યાપી દેખાવો અને ધરણાં કરી રહી છે. વિધાનસભામાં વિપક્ષના નેતા પરેશ ધાનાણી અચોક્કસ મુદ્દતના ઉપવાસ પર ઉતરીને મગફળી કૌભાંડને ખુલ્લું પાડવાના નામે ક્યાંક પોતાની રાજકીય વોટબેંક મજબુત કરવાનો પ્રયાસ કરી રહ્યા છે. તો, બીજી તરફ પાટીદાર નેતા હાર્દિક પટેલ પણ ઉપવાસ પર બેસવાની જાહેરાત કરીને સરકારને પડકાર આપી ચુક્યા છે. રાજ્ય સરકાર તરફથી ઉપવાસ પર બેસવા મંજૂરી ન મળતાં હાર્દિક પટેલે મુખ્યપ્રધાન વિજય રૂપાણીને પત્ર લખીને મંજૂરી આપવા માંગણી કરી છે.